"Шул чактагы күренешләр гел күз алдында тора. Зуррак фатирга күченеп, иркендә яши башладык дигәндә генә, нигә мондый хәл килеп чыкты икән?"

	Кама Тамагы районында берьюлы дүрт фатир янган. Зыян күрүчеләрнең күбесе пенсионер. Берсе йортны ипотекага алган булган.	 Полевая урамындагы 8 нче йорт 1980 елларда салынган. Бер түбә астында дүрт фатирны берләштерә. Яшәүчеләрнең ишегаллары, мунчалары, бакчалары бар. Янгын якшәмбе 16.00 сәгать тирәсендә Хафизовларның мунчаларыннан чыккан дип фаразлыйлар. Башкаларның мунчалары ераграк урнашса, аларныкы йорт белән бер түбә астында була. Дөрес, әлегә янгынның сәбәбен төгәл ачыкламаганнар. — Бу фатирны ноябрьдә 20 елга ипотекага алган гына идек. Ай саен 12 мең сумнан артык кредит түлибез. Ике балабыз бар. Олысына — 13, кечкенәсенә 8 яшь. Ирем ул көнне Киров өлкәсенә командировкага киткән иде. Кызым белән көне буе бакчада эшләдек тә, эссе булгач, мунча ягарга булдык. Күп утын да якмадым, гадәттәгечә эшләдем инде, биш минутка өйгә кереп киткән идем, ул арада ишегалдында ялкын, — дип искә ала ул көнне Альбина Хафизова. 
	Эльвира МОЗАФФАРОВА	
Ирек мәйданы

	№ --- | 27.07.2022	


